C 322/49

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(Ovaj tekst poništava i zamjenjuje tekst objavljen u SL C 200, 15.6.2020., str. 15.)

(2020/C 322/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od ove objave.

JEDINSTVENI DOKUMENT

„ΛΟΎΝΤΖΑ ΠΙΤΣΙΛΙΆΣ” (LOUNTZA PITSILIAS)

EU br.: PGI-CY-02367 – 15.9.2017.

ZOI ( ) ZOZP (X)

1. Naziv

„Λούντζα Πιτσιλιάς” (Lountza Pitsilias)

2. Država članica ili treća zemlja

Cipar

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Λούντζα Πιτσιλιάς” (Lountza Pitsilias) je dozreli, suhi, soljeni, dimljeni mesni proizvod mariniran u vinu; priprema se od svinjskog filea. Proizvodi se bez dodavanja konzervansa (npr. nitrata, nitrita, polifosfata), pojačivača okusa ili drugih aditiva. Sirovine koje se upotrebljavaju za pripremu proizvoda „Λούντζα Πιτσιλιάς” (Lountza Pitsilias) također ne sadržavaju aditive i/ili konzervanse (npr. nitrate, nitrite).

U pripremi tog proizvoda upotrebljava se sljedeće:

— svježi svinjski file (svaka životinja ima dva filea koji se nalaze na leđnoj strani duž kralježnice – po jedan sa svake strane) od zdravih životinja koje su zaklane u skladu sa zakonom (potpuno iskrvavljene i odmah ohlađene). Nakon primitka provjeravaju se boja (karakteristična svjetlocrvena boja), miris (svježeg mesa), unutarnja temperatura (od 0 °C do 7 °C) i pH (od 5,3 do 6);

— suho crno vino iz vinograda u kojima se uzgaja lokalna sorta „Mavro”, koji mogu sadržavati i cijepove vinove loze sorte „Maratheftiko”. Nakon primitka vina provjeravaju se aroma (karakteristična za sortu), udio alkohola (od 12 do 15 %) i udio šećera (manji od 4 g/l);

— krupna morska sol;

— drobljeni korijandar (Coriandrum sativum) i po želji mljeveni kumin (Cuminum cyminum) i/ili mljeveni crni papar (Piper nigrum).

Proizvod „Λούντζα Πιτσιλιάς” (Lountza Pitsilias) ima sljedeća svojstva:

Fizička svojstva:

Oblik: dugačak, uzak i cilindričan, blago eliptičnog presjeka koji se sužava prema krajevima

Masa: od 0,8 do 2,5 kg

Organoleptička svojstva:

Boja: tamnocrvene do crne boje izvana, a iznutra svjetlocrvene do ljubičaste

Aroma: crnog vina, korijandra (i/ili kumina) i dima

Okus: lagano slan i dimljen, ojačan okusom crnog vina, korijandra i/ili kumina i crnog papra (ako su posljednja dva dodana), koji se upotrebljavaju u njegovoj pripremi

Tekstura: kompaktna, konzistentna, bez linija koje odvajaju mišićna vlakna, pomalo čvrsta za žvakanje

Kemijska svojstva:

vlaga: 40–60 %

natrijev klorid: 3–7 %

Proizvod „Λούντζα Πιτσιλιάς” (Lountza Pitsilias) prodaje se cijel ili narezan; može se prodavati pakiran ili nepakiran.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Suho crno vino koje se upotrebljava u pripremi proizvoda „Λούντζα Πιτσιλιάς” (Lountza Pitsilias) proizvodi se na definiranom zemljopisnom području iz vinograda u kojima se uzgaja vinova loza lokalne sorte „Mavro”, koja prevladava u regiji. Ti vinogradi nalaze se u vinogradarskoj regiji Pitsilija (vina sa zaštićenom oznakom izvornosti) i mogu uključivati cijepove vinove loze sorte „Maratheftiko” (Vamvakada).

Regija Pitsilia odlikuje se posebnom morfologijom i kvalitetom tla, sa svojstvima koja pogoduju uzgoju vinove loze za proizvodnju vina, kao što su velika nadmorska visina, strma zemljišta, neplodno tlo, erodirane vulkanske stijene i nedostatak oborina tijekom dozrijevanja grožđa. Sve te klimatske i morfološke posebnosti regije Pitsilia daju vinu iz regije posebna organoleptička svojstva i svojstva kvalitete, koja se prenose na proizvod „Λούντζα Πιτσιλιάς” (Lountza Pitsilias) i utječu na njegova organoleptička svojstva jer je mariniranje u vinu važan dio proizvodnog procesa.

3.4. Posebni proizvodni postupci koji se moraju provesti na definiranom zemljopisnom području

Proizvodni postupci koji se moraju provoditi na definiranom zemljopisnom području: suho soljenje (proizvod se mora ostaviti u soli najmanje 24 sata), mariniranje u vinu od sedam do deset dana, dodavanje začina, dimljenje od jednog do dva tjedna i zrenje u za to predviđenoj prostoriji (prema potrebi) kako bi proizvod postigao razinu vlage koju proizvođač proizvoda „Λούντζα Πιτσιλιάς” (Lountza Pitsilias) smatra poželjnom.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

–

3.6. Posebna pravila za označivanje proizvoda na koji se odnosi registrirani naziv

Neovisno o obliku proizvoda (pakiran ili nepakiran, cijel ili narezan), on mora imati odgovarajuću oznaku na kojoj su navedeni registrirani naziv i podaci o pogonu u kojem je proizveden i/ili narezan i pakiran (ako se rezanje i pakiranje ne obavlja u proizvodnom pogonu).

4. Sažeta definicija zemljopisnog područja

Definirano zemljopisno područje Pitsilia poznato je kao planinsko područje. Obuhvaća područja na nadmorskoj visini od 700 metara ili više, unutar administrativnih granica sljedećih mjesta:

Okrug Nikozija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikozija), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Okrug Larnaka: Odou

Okrug Limasol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Povezanost sa zemljopisnim područjem

Zahtjev za registraciju naziva „Λούντζα Πιτσιλιάς” (Lountza Pitsilias) temelji se na fizičkim, kemijskim i organoleptičkim svojstvima proizvoda, koja se razvijaju i održavaju kao rezultat proizvodnog procesa za koji nije potrebna upotreba aditiva ili drugih pomoćnih tvari.

Svojstva proizvoda „Λούντζα Πιτσιλιάς” (Lountza Pitsilias) rezultat su znanja i iskustva njegovih proizvođača, a posebno sljedećeg:

Vrijeme tijekom kojeg file ostaje u soli i količina soli neznatno variraju ovisno o veličini. Veći file ostavlja se dulje i zahtijeva nešto više soli kako bi se postigao željeni stupanj apsorpcije do samog središta filea i željeni okus konačnog proizvoda.

Na karakterističan intenzivni okus i aromu vina i karakterističnu boju unutrašnjeg dijela proizvoda „Λούντζα Πιτσιλιάς” (Lountza Pitsilias) utječe izbor odgovarajućeg suhog crnog vina (u pogledu arome i kemijskih svojstava) iz vinograda u kojima se uzgaja vinova loza lokalne sorte „Mavro”, koja prevladava u regiji (čini oko 80 % ukupne površine zasađene vinovom lozom), a koji mogu sadržavati i cijepove vinove loze sorte „Maratheftiko”, te koliko dugo je file namakan u vinu.

Količina dodanih začina, koja se kao za sol određuje prema veličini filea, temelji se na iskustvu proizvođača. Dodavanjem odgovarajuće količine začina odredit će se okus i aroma proizvoda.

Dimljenje je važna faza jer se njime utječe na okus, aromu, teksturu i boju proizvoda „Λούντζα Πιτσιλιάς” (Lountza Pitsilias). Postupak dimljenja blag je, postupan i hladan. Jačina vatre, trajanje dimljenja, udaljenost svinjskog filea od vatre i učestalost promjene položaja svinjskih filea u sušionici određuju se na temelju iskustva proizvođača uzimajući u obzir veličinu filea i klimatske uvjete. Tijekom ljetnih mjeseci, kad je temperatura viša, a vlažnost zraka niža, vatra bi trebala biti slabija, a trajanje dimljenja kraće. Na kraju faze dimljenja proizvod će imati karakterističnu aromu i okus dima, uz aromu i okus koji potječu od vina, korijandra i drugih začina (koji su možda dodani), i to je ono po čemu se proizvod razlikuje od sličnih proizvoda koji nisu dimljeni.

Postupkom dimljenja zajedno s vremenom provedenim u prostoriji za zrenje (prema potrebi) određuju se udio vode i tekstura proizvoda „Λούντζα Πιτσιλιάς” (Lountza Pitsilias). Iznimno je važno da je dimljenje blago kako bi tekstura proizvoda pri rezanju bila kompaktna i konzistentna, a ne mekana i rahla. Postupak dimljenja i vrijeme provedeno u prostoriji za zrenje (prema potrebi), zajedno s vinom, utječu i na postizanje željene boje unutrašnjeg dijela proizvoda „Λούντζα Πιτσιλιάς” (Lountza Pitsilias). Na kraju procesa unutrašnji dio proizvoda „Λούντζα Πιτσιλιάς” (Lountza Pitsilias) trebao bi imati ujednačenu svjetlocrvenu do ljubičastu boju.

Klima regije Pitsilia, koju karakteriziraju hladna suha ljeta i blage zime, u kombinaciji s relativno neplodnim padinama pridonijela je razvoju procesa proizvodnje i konzerviranja prerađenih mesnih proizvoda u sobnim uvjetima, što je omogućilo da meso bude dostupno obitelji tijekom cijele godine bez potrebe za čuvanjem u masti (kao u drugim regijama). Znanje i iskustvo u proizvodnji tih proizvoda ostalo je nepromijenjeno i prenosi se s generacije na generaciju. Proizvođači u regiji Pitsilia još i danas primjenjuju to znanje i iskustvo u svojim modernim pogonima.

Tlo i klima regije Pitsilia oduvijek su pridonosili proizvodnji manje količine grožđa nego u drugim regijama, sa sokom koji je bogatiji polifenolima. Uz druga znanja o proizvodnji, proizvođači proizvoda „Λούντζα Πιτσιλιάς” (Lountza Pitsilias) naslijedili su i izvrsno crno vino koje navodi N. Ierides (1903.: Kratka povijest Cipra); time se dodatno jača veza između proizvoda i regije, zbog čega on dobiva intenzivnu aromu i okus karakterističan za lokalno vino „Mavro”.

Upravo zbog svojstava proizvoda „Λούντζα Πιτσιλιάς” (Lountza Pitsilias), koja su rezultat znanja i iskustva proizvođača i upotrebe vina iz regije, proizvod je stekao takav ugled da se može smatrati „raskošnim zalogajem”, prema P. Xioutasu, 1978: Kypriaki Laografia ton Zóon (Životinje u ciparskom folkloru). U istoj se publikaciji zapravo navodi da je proizvod „Λούντζα Πιτσιλιάς” (Lountza Pitsilias) „vrlo ukusan”. Isto tako, ciparski kuharski majstor Andreas Mavrommatis, kojemu je dodijeljena Michelinova zvjezdica, u intervjuu je izjavio da se u regiji Pitsilia proizvodi najbolji file na Cipru.

Prerađeni mesni proizvodi regije Pitsilia, uključujući „Λούντζα Πιτσιλιάς” (Lountza Pitsilias), neraskidivo su povezani s tom regijom, tako da se posebno navode u svim publikacijama i/ili na internetskim stranicama s informacijama o turizmu. Prerađeni mesni proizvodi regije Pitsilia, uključujući naravno „Λούντζα Πιτσιλιάς” (Lountza Pitsilias), osobito se navode u publikacijama povezanima s gastronomijom Cipra, na primjer Ministarstvo poljoprivrede, prirodnih resursa i okoliša, 2011.: Gastronomikos Chartis tis Kyprou (Kulinarska karta Cipra), Florentia Kithraiotou, 2009.: Trofi: aformi schesis (Odnos prema prehrani).

Upućivanje na objavu specifikacije

(članak 6. stavak 1. drugi podstavak ove Uredbe)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) SL L 343, 14.12.2012., str. 1.